רון דה-סנטיס נולד ב-14 בספטמבר 1978 בג'קסונוויל, פלורידה, ארצות הברית, בן למשפחת עובדי צווארון כחול בעלת שורשי מהגרים איטלקים. דה-סנטיס הוא נוצרי קתולי באמונתו. הוריו רונלד דניאל דה-סנטיס ואמו קרן רוג'רס דה-סנטיס. בילדותו עברה משפחתו מג'קסונוויל תחילה לאורלנדו ובהמשך לדנידין, בעת היה רון בן שש. ב-1991, בגיל 12, הצטרף אל ליטל ליג בייסבול.
ב-1997, לאחר סיום לימודיו בבית ספר תיכון בדנידין, נרשם דה-סנטיס ללימודים גבוהים באוניברסיטת ייל, איפה שהיה לקפטן נבחרת הבייסבול של ייל והצטרף לאגודת האחווה דֶּלְתָּא-קַפָּא-אֶפְּסִילוֹן (ΔΚΕ). נכון ל-2001 היה לו ממוצע החבטות הגבוה ביותר בנבחרת הבייסבול. עוד ב-2001 השלים דה-סנטיס תואר שני בהיסטוריה בהצטיינות והחל לעסוק בהוראה בבית-הספר הפרטי דרלינגטון. בהמשך פנה אל בית הספר למשפטים באוניברסיטת הרווארד וב-2005 השלים לימודי תואר JD במשפטים, גם כן בהצטיינות.
שירותו הצבאי.
ב-2004, בעוד עדיין היה סטודנט באוניברסיטת הרווארד, נסע דה-סנטיס לדאלאס, טקסס, כדי להשיג את כתב הרישום שלו לשורות חיל המילואים של הצי האמריקאי ומינויו לפרקליט במשפט צבאי. ב-2005, לצד השלמת לימודיו בהרווארד, השלים דה-סנטיס גם את לימודיו בבית הספר למשפטים של הצי האמריקאי. בהמשך אותה השנה התמנה לתובע המשפטי בתיקי יחידת המשפטים של הבסיס הימי במאיפורט, אשר בג'קסונוויל. ב-2006 הועלה בדרגה ללוטננט. במסגרת פעילותו הצבאית היה דה-סנטיס מקורב לפיקוד כוח המשלחת המוצב במפרץ גואנטנמו שכן עבד ישירות עם מתקן המעצר בגואנטנמו במסגרת פעילותו המשפטית.
ב-2007, עת פעל בבסיס הצי בקורונאדו, קליפורניה (בקירוב לסן דייגו), דיווח דה-סנטיס לפיקוד הלוחמה המיוחדת של צי ארצות הברית וצוות ליחידת אריות הים אשר נשלחה למלחמת עיראק. דה-סנטיס היה ליועצו המשפטי של מפקד יחידת אריות הים בפלוג'ה, האחראית על המבצעים המיוחדים ממערב לעיר. באפריל 2008 שב לארצות הברית ומונה בידי מחלקת המשפטים לעוזר תובע מחוזי במחוז התובע של מרכז פלורידה. דה-סנטיס המשיך לכהן כעורך דין מטעם ההגנה במהלך משפטים צבאיים עד לשחרורו משירות צבאי פעיל בפברואר 2010, בעודו בדרגת לוטננט קומנדר (דרגה מקבילה לרב-סרן בדרגות צה"ל). במקביל שמר דה-סנטיס על תפקיד בשירות המילואים של הצי. על שירותו הצבאי הוענקו לו מספר עיטורים צבאיים, בהם כוכב הארד, מדליית המערכה בעיראק ועוד.
בהשפעת התעוררות המחאה של תנועת מסיבת התה, פרסם ב-2011 את ספרו "Dreams From Our Founding Fathers: First Principles in the Age of Obama", שם הספר מרמז על שם ספרו של נשיא ארצות הברית ברק אובמה "חלומות מאבי" ("Dreams from My Father"), והתמה המרכזית בו היא הטענה שאובמה מנווט את ארצות הברית הרחק מהערכים המסורתיים של האבות המייסדים.
קריירה פוליטית בקונגרס.
לאחר סיום שירותו הצבאי הפעיל הצטרף דה-סנטיס אל שורות המפלגה הרפובליקנית ובשנת 2012 הודיע על התמודדותו לבית הנבחרים האמריקאי מטעם מחוז הבחירה ה-6 של פלורידה. במהלך הבחירות הקונגרס ה-113 של ארצות הברית ניצח דה-סנטיס את שאר המועמדים הרפובליקנים לבחירות ובהמשך הביס את המועמדת הדמוקרטית היטר ביוון עם 195,962 קולות (57.3) לעומת 146,489 קולות (42.8). דה-סנטיס כיהן בבית הנבחרים, הבית התחתון של הקונגרס האמריקאי, בין 2013 ל-2018, לאורך תקופות כהונת הקונגרס ה-113, הקונגרס ה-114 והקונגרס ה-115 של ארצות הברית. במהלך כהונתו בבית הנבחרים דגל דה-סנטיס בחקיקת "אין תקציב, אין תשלום", לפיה כל עוד הקונגרס לא מעביר תקציב פדרלי, חבריו לא יקבלו את שכרם, וקרא לחיתוך במיסים.
במהלך כהונתו בבית הנבחרים, דה-סנטיס התנגד לתוכנית הפנסיה והביטוח הבריאותי הלאומי (חוק הגנת החולה וטיפול בר השגה; המכונה ה"אובמהקר") של הקונגרס שנתמך בידי ממשל אובמה. הוא גם נתן את תמיכתו לחקיקה שנועדה להקל על הצבא להעמיד לדין בעוון תקיפה מינית. ב-2014 חיבר דה-סנטיס את הצעת החקיקה, שבהמשך עברה ונרשמה בחוק, על אודות "אמינות הביצוע של החוק". לפי החקיקה, מחלקת המשפטים מחויבת לדווח לקונגרס על כל מצב שבו סוכנות פדרלית של הממשל נמנעת מאכיפת חוקים או תקנות מכל סיבה שהיא. בתוך הקונגרס ה-113, דה-סנטיס התמנה ליושב ראש ועדת המשנה לביטחון לאומי של ארצות הברית.
דה-סנטיס הודיע בפני קהל בוחריו שיתנגד לכל הצעת חקיקה הנוגעת להתחממות עולמית שתעלה את המיסים. ב-6 במאי 2015 הודיע דה-סנטיס על התמודדותו בבחירות לסנאט האמריקאי על מושבו של הסנאטור הרפובליקני המכהן מטעם פלורידה, מרקו רוביו. רוביו במקור התמודד על הפתק הרפובליקני בבחירות לנשיאות 2016, אך לאחר שפרש הודיע על התמודדותו המחודשת לקדנציה נוספת כסנאטור מטעם פלורידה. לנוכח התמודדותו המחודשת של רוביו, הודיע דה-סנטיס על פרישתו מהמירוץ לסנאט בשביל לא לפצל את ההצבעה הרפובליקנית. דה-סנטיס תמך במועמדותו של דונלד טראמפ לנשיאות ארצות הברית במהלך הבחירות ב-2016. דה-סנטיס היה לאחד ממייסדי תנועת "סיעת החירות" (Freedom Caucus) הפוליטית שכללה גורמים שמרנים וליברטריאנים בתוך שורות הקונגרס.
בחירות למושל פלורידה 2018.
לנוכח הגבלת כהונתו של מושל פלורידה ריק סקוט, דה-סנטיס הודיע בתחילת 2018 על התמודדותו למשרת המושל בבחירות שנועדו להתקיים באותה השנה. עוד בדצמבר 2017 הודיע טראמפ על תמיכתו בדה-סנטיס אם יתמודד בבחירות למושל. במועמדותו נתמך דה-סנטיס בידי תנועת מסיבת התה. במהלך הבחירות המקדימות על המועמדות הרפובליקנית ניצח דה-סנטיס עם 913,679 קולות (56.5%). יריבו הראשי בבחירות היה המועמד הדמוקרטי אנדרו גילום, שכיהן קודם הבחירות בתור ראש עיריית טלהסי. דה-סנטיס מינה לצידו את חברת בית הנבחרים של פלורידה, ג'נט נונייז (Jeanette Nuñez), כסגנית המיועדת שלו בבחירות. במהלך הליך הבחירות גורמים יריבים של דה-סנטיס ניסו לתייג הצהרות שלו כבעלות אופי גזעני כביכול.
במסגרת קמפיין הבחירות שלו, דה-סנטיס תמך בהחזקת נשק פרטי בשטח פתוח, איסור הגנה על מהגרים בלתי חוקיים, הבטיח לבלום את התפשטותם של מים מזוהמים מאגם אוקיצ'ובי ותמך בתיקון לחוקת המדינה לפיו ידרש רוב של פלך אוכלוסין רב יותר ממחצית מכלל הקולות עבור העלאת מיסים. דה-סנטיס תמך בהסדר חוקי של שימוש בקנאביס (סם) עבור צרכים רפואיים אך התנגד לשימוש בו עבור פנאי. הבחירות התקיימו ב-6 בנובמבר 2018, והיו צמודות במיוחד. דה-סנטיס זכה ב-4,076,186 קולות (49.6%) בעוד גילום זכה ב-4,043,723 קולות (49.2%), כך שבסך הכל היו רק 32,463 קולות שהפרידו ביניהם. לאחר שדה-סנטיס ניצח בבחירות והושבע למושל ה-46 של מדינת פלורידה ב-8 בינואר 2019, בגיל 40 בלבד.
מושל פלורידה.
תחילת כהונתו.
זמן קצר לאחר השבעתו, העניק דה-סנטיס חנינה לארבעה אפרו-אמריקאים שבעת היו נערים, 70 שנה קודם לכן, הואשמו על לא עוול בכפם באונס. דה-סנטיס קבע דגש עניין בהשקעת התקציב המדיני על קידום החינוך בפלורידה. דרך צו ביצועי קידם דה-סנטיס תקציב נרחב בעבור פיתוח כוח האדם וההכשרות למקצועות טכניים. דה-סנטיס קידם השקעה בת 2 מיליון דולר בעבור ביטחון בתי ספר של הקהילה היהודית בפלורידה. ב-15 באוגוסט 2019 העבירה מחלקת החינוך של פלורידה תקציב בן 10 מיליון דולר למטרה זאת. עוד באוגוסט העביר מנהל הכבישים הפדרלי 60 מיליון דולר לממשל פלורידה לקידום החייאה של המערכת האקולוגית סביב דרך טהמיאמי העוברת מטמפה למיאמי. דה-סנטיס וממשלו השקיעו במיוחד בשימור הסביבתי וההחייאה של האוורגליידס, המהווים את הסביבה הטבעית הטרופית הגדולה ביותר בפלורידה.
פחות מחודש לאחר השבעתו פתח דה-סנטיס בדיון על השימוש בקנאביס רפואי בפני הרשות המחוקקת בפלורידה. במרץ 2019 חתם על חקיקה המאפשרת שימוש בקנאביס רפואי, ובאפריל ניסה לקדם בעזרת המחוקקים תמיכה בתקציב בן 4 מיליון דולר לשימוש בקנאביס רפואי בתקציב השנה הבאה. דה-סנטיס ניהל את יישום תוכנית החיסכון המשותף בעבור תוכנית ביטוחי הבריאות הקבוצתית של המדינה, המתגמל את העובדים ואת המטופלים שלהם שנרשמו לתוכנית ביטוח ממלכתית לבחירת שירותי בריאות במחירים נוחים. עוד בתחום הבריאות קידם דה-סנטיס צוות פעולה למיגור משבר האופיואידים בארצות הברית וגייס 120 מיליון דולר למטרה זאת. דה-סנטיס קידם השקעות רחבות היקף בתשתיות בנייה שונות בפלורידה, דוגמה לכך היא השקעה בת כמעט 4 מיליון דולר שהועברה לנמל התעופה הבינלאומי מלבורן אורלנדו לשיפוצים ופיתוח.
על ממשל דה-סנטיס היה להתמודד עם מספר הוריקנים אשר פגעו בחופי פלורידה. מיד עם קבלת סמכויותיו כמושל היה על דה-סנטיס להמשיך כקודמו בטיפול בקשיים הרבים שנוצרו בעקבות הוריקן אירמה והוריקן מייקל הגדולים. דה-סנטיס הורה למחלקת המדינה של פלורידה לבחון את מערכות ההצבעות האלקטרונית נגד הונאות בחירות. במהלך שנתו הראשונה בתור מושל, מינה דה-סנטיס 56 שופטים בכל פלורידה, ומתוכם 3 שופטי עליון. דה-סנטיס קידם את יוזמת "קדימה צעד" אשר נועדה לתמוך באזרחי פלורידה בעלי ותק של שירות צבאי. במסגרת תוכנית קיצוץ המיסים שקידם דה-סנטיס, קיצץ ממשל פלורידה 300 מיליון דולר בשנתו הראשונה.
התפרצות מגפת הקורונה.